《长城》
金朝·高宪

秦人一铩连鸡翼，六国萧条九州一。祖龙跋扈侈心开，牛豕生州付砧礩。

诗书简册一炬空，欲与三五争相雄。阿房未了蜀山上，石梁拟驾沧溟东。

生人膏血俱枯竭，更筑长城限裘褐。卧龙隐隐半天下，首出天山尾辽碣。

岂知亡秦非外兵，宫中指鹿皆庸奴。骊原宿草犹未变，咸阳三月为丘墟。

黄沙白草弥秋塞，惟有坡陁故基在。短衣匹马独归时，千古兴亡成一慨。

作者简介：金辽东人，字仲常。工诗善画。章宗泰和三年进士。官博州防御判官。辽阳城破，殁于兵间。